রংবেরঙে বড়দিন! এবারের ক্রিসমাসে বানিয়ে ফেলুন হরেক রঙিন কেক

ওয়েব ডেস্ক: কেক (Cake) এখন আর শুধু স্পেশাল দিনের অপেক্ষায় থাকে না। ক্যাফে হোক বা বাড়ির ওভেন—সারা বছরই কেক হাতের নাগালে। কিন্তু ডিসেম্বর (December) এলেই যেন সেই চেনা কেকের স্বাদ বদলে যায়। বড়দিন (Christmas 2025) মানেই আলাদা উৎসবের আবহ—সাহেবি আমেজ, উষ্ণ মিঠে রোদ্দুর, আর মিষ্টি সুবাসে ভরা রান্নাঘর। ২৫ ডিসেম্বরের পার্টিতে অতিথিদের চমকে দিতে চাইলে দোকানের কেকের পাশাপাশি এ বার ভরসা রাখতেই পারেন নিজের হাতে বানানো রংবেরঙের কেকে। চেনা ক্রিসমাস কেকের সঙ্গে প্ল্যাটারে যোগ হোক রঙের ছোঁয়া। রইল তিনটি স্পেশাল কেকের রেসিপি (Christmas Special Cake Recipe)।

রেড ভেলভেট কেক: বড়দিন মানেই লাল-সাদার ছোঁয়া। কেকেও থাকুক সেই উৎসবের রং।

উপকরণ: ময়দা ৩০০ গ্রাম, চিনি দেড় কাপ, আনসল্টেড বাটার ৬০ গ্রাম, সাদা তেল ৬০ মিলিলিটার, ডিম ২টি, কোকো পাউডার ২ টেবিল চামচ, লাল ফুড কালার দেড় টেবিল চামচ, বাটার মিল্ক ১ কাপ, বেকিং সোডা ১ চা চামচ, হোয়াইট ভিনেগার ১ টেবিল চামচ, ভ্যানিলা এসেন্স ১ চা চামচ, নুন আধ চা চামচ, বাটারক্রিম প্রয়োজনমতো।

আরও পড়ুন: কর্মক্ষেত্রে রোমান্সে বিশ্ব তালিকায় দ্বিতীয় ভারত! শীর্ষে মেক্সিকো

প্রণালী: ১৮০ ডিগ্রিতে ওভেন প্রিহিট করুন। কেক প্যানে মাখন ও ময়দা মাখিয়ে নিন। কোকো পাউডার, ফুড কালার ও বাটারমিল্ক মিশিয়ে পেস্ট বানান। আলাদা পাত্রে মাখন, চিনি, তেল ও ভ্যানিলা ফেটিয়ে ডিম মেশান। এরপর কোকো পেস্ট, ময়দা ও বাটারমিল্ক মিশিয়ে ব্যাটার তৈরি করুন। শেষে বেকিং সোডা ও ভিনেগার মিশিয়ে প্যানে ঢেলে ২৫–৩০ মিনিট বেক করুন। ঠান্ডা হলে ফ্রস্টিং দিয়ে সাজিয়ে পরিবেশন করুন।

রেনবো কেক: এক কেকেই ছয় রঙা আনন্দ। বড়দিনে রেনবো কেক মানেই জমাটি চমক।

উপকরণ: ময়দা ৪৫০ গ্রাম, চিনি ৫০০ গ্রাম, আনসল্টেড বাটার ১¼ কাপ, ডিম ৪টি ও ডিমের সাদা অংশ ২টি, ৬ রকম ফুড কালার, বাটারমিল্ক দেড় কাপ, বেকিং পাউডার ৩½ চা চামচ, ভ্যানিলা এসেন্স ১½ টেবিল চামচ, নুন ১ চা চামচ।

ফ্রস্টিংয়ের জন্য: আনসল্টেড বাটার ২½ কাপ, গুঁড়ো চিনি ৫ কাপ, দুধ ২ টেবিল চামচ, ভ্যানিলা ২ চা চামচ।

প্রণালী: ৩৫০ ডিগ্রি ফারেনহাইটে ওভেন প্রিহিট করুন। শুকনো ও তরল উপকরণ আলাদা করে মিশিয়ে ব্যাটার বানান। ব্যাটার ছয় ভাগে ভাগ করে ছয় রঙ মেশান। আলাদা প্যানে ১৭ মিনিট করে বেক করুন। ঠান্ডা হলে বাটারক্রিম দিয়ে স্তরে স্তরে সাজান। উপর থেকে রেনবো স্প্রিঙ্কলস ছড়ালেই তৈরি রেনবো কেক।

মিন্ট চকোলেট চিপ কেক: চেনা চকোলেট কেকে মিন্টের স্বাদ। সবুজ রঙ লোভের মাত্রা বাড়বে দ্বিগুণ।

উপকরণ: ময়দা ২ কাপ, চিনি ১ কাপ, বেকিং পাউডার ১ চা চামচ, বেকিং সোডা ¼ চা চামচ, আনসল্টেড বাটার ¾ কাপ, ডিমের সাদা অংশ ৩টি, ভ্যানিলা ১ চা চামচ, সাওয়ার ক্রিম ও দুধ আধ কাপ করে, পেপারমিন্ট এক্সট্র্যাক্ট ১½ চা চামচ, ডার্ক চকোলেট চিপস আধ কাপ, সবুজ ফুড কালার সামান্য।
বাটারক্রিমের জন্য: আনসল্টেড বাটার দেড় কাপ, গুঁড়ো চিনি ৫ কাপ, মিন্ট এক্সট্র্যাক্ট ১ চা চামচ, কোকো পাউডার ২ টেবিল চামচ।

প্রণালী: ৩৫০ ডিগ্রিতে ওভেন প্রিহিট করুন। শুকনো ও তরল উপকরণ মিশিয়ে ব্যাটার বানিয়ে ৩৫ মিনিট বেক করুন। ঠান্ডা হলে সবুজ ও কোকো—দুই ধরনের বাটারক্রিম দিয়ে স্তরে স্তরে সাজান। উপরে ওরিও বা চকোলেট কুচি ছড়িয়ে পরিবেশন করুন।

দেখুন আরও খবর:

The post রংবেরঙে বড়দিন! এবারের ক্রিসমাসে বানিয়ে ফেলুন হরেক রঙিন কেক first appeared on KolkataTV.